‘પ્રિન્શુ કોઠારી’ નો ‘પ્રિન્સુ ખોટારી’ જેવો રમૂજી ઉચ્ચાર કરતી એક યુરોપિયન લાગતી ડૉકટર ત્રીજા નંબરના સ્કેનિંગ રૂમમાંથી બહાર આવી અને તે સાંભળીને પ્રિન્શુ ઝબકી ગઈ. યાંત્રિક રીતે ઊભી થઈને તે ધીમેથી સ્કેનિંગ રૂમમાં પ્રવેશી. ‘હાય મિસ ખોટારી’ ડૉકટરે તેને આવકારી અને પછી તેને એક ઊંચા બેડ જેવા કાઉચ પાસે લઈ ગઈ. ‘પ્લીઝ લાઈ ડાઉન હિયર.’ આંગળી ચીંધીને તેને કાઉચ બતાવતા ડૉકટરે કહ્યું અને પછી તે પોતાની તૈયારીઓમાં લાગી ગઈ. થોડી જ વારમાં આવીને તેણે પ્રિન્શુના લો રાઈઝ જિન્સ-પેન્ટને થોડુંક વધારે નીચે સરકાવ્યું અને વાઈપ્સ વડે તેની નાભિની નીચેનો ભાગ સાફ કર્યો. પછી એક ટ્યુબમાંથી મેડિકલ જેલનો મોટો લચકો લઈને એ ભાગ પર ચોપડ્યો અને તેની પર અલ્ટ્રા સાઉન્ડ સ્કેનર ફેરવવા લાગી. બિલોરી કાચ લઈને બારીકાઈથી હાથની રેખાઓ જોતા નજૂમીની જેમ તે પેટના એ ભાગને ખૂબ બારીકાઈથી તપાસતી રહી. એ મિનિટો દરમ્યાન પ્રિન્શુ ડોકટરના ચહેરા સામે અને સ્કેનિંગ મશીનની સ્ક્રીન સામે વારાફરતી જોઈ રહી પણ તેને બે માંથી એક પણ લિપિ ઉકેલાઈ નહિ અને આ અકળાવી નાખનારી શાંત ક્ષણોમાં પ્રિન્શુને ઘર અને રનીલા અને રીવ યાદ આવી ગયા.